KIRJALLINEN KYSYMYS E-2043/01 esittäjä(t): Herbert Bösch (PSE) komissiolle. Komission mahdollinen harhauttaminen petostapauksessa.



Virallinen lehti nro 040 E , 14/02/2002 s. 0170 - 0171



KIRJALLINEN KYSYMYS E-2043/01 esittäjä(t): Herbert Bösch (PSE) komissiolle (13. heinäkuuta 2001) Aihe: Komission mahdollinen harhauttaminen petostapauksessa Niin kutsutussa MED-tapauksessa on Euroopan parlamentin arvioiden mukaan syntynyt noin 20 miljoonan euron vahingot huonon hallinnon, sopimuksentekomenettelyjen manipuloinnin ja taloudellisen suosimisen takia. Tapaus tuli julki 30. toukokuuta 1996 Euroopan tilintarkastustuomioistuimen julkistaessa erityisselostuksensa nro 1/96(1). Tapauksesta tiedotettiin Belgian syyttäjävirastolle kuitenkin vasta 13. joulukuuta 1999 eli yli kolme ja puoli vuotta myöhemmin, vähän ennen asian vanhenemista (petostentorjuntavirasto OLAFin johtajan kirje nro 008035 yleiselle syyttäjälle Djemeppelle). Mistä lähtien komissio on tiennyt, että OLAFin edeltäjä UCLAF antoi huomautuksessaan 19. marraskuuta 1996 (rekisteröintinumero 6039) komission pääsihteerille, komission varainhoidon valvojalle, sekä komission puheenjohtaja Santerin ja komission jäsenten Marínin ja Gradinin kabineteille vääriä tietoja ja käsityksen, että belgialaiset oikeusviranomaiset olisivat jo ryhtyneet tutkimaan asiaa? Voiko komissio kertoa miksi annettiin vääriä tietoja? Voiko komissio ilmoittaa, oikaistiinko nämä väärät tiedot ja jos oikaistiin, niin milloin? Voiko komissio toimittaa minulle kopion kyseisestä kirjelmästä? Voiko komissio kertoa mihin toimiin se ryhtyi komission johdon harhauttamisesta vastuussa olevia virkamiehiä vastaan tai mihin toimiin se aikoo ryhtyä? Voiko komissio vahvistaa, että belgialaiselle oikeuslaitokselle ei 13. joulukuuta lähetetyssä kirjelmässäkään tiedotettu asiasta riittävästi ja että vaiettiin mm. siitä, että tapauksessa oli ilmennyt tarjouskilpailumenettelyyn liittyvää manipulaatiota? Voiko komissio toimittaa minulle kopion Belgian syyttäjävirastolle osoittamastaan kirjeestä? (1) EYVL C 240, 19.8.1996. Michaele Schreyerin komission puolesta antama vastaus (14. syyskuuta 2001) Riippumaton asiantuntijakomitea on käsitellyt niin kutsuttua MED-tapausta ja esittänyt siitä päätelmänsä 15. maaliskuuta 1999 antamassaan raportissa. Komissio katsoo, että arvoisan parlamentinjäsenen mainitsemia kahta asiaa, komission korkea-arvoisten virkamiesten UCLAFilta saamia vääriä tietoja ja epätäydellisten tietojen antamista Belgian oikeusviranomaisille, ei voida asiakirjojen perusteella tulkita parlamentin jäsen esittämällä tavalla. - LAF totesi 19. marraskuuta 1996 päivätyssä selvityksessään kehottaneensa toimivaltaisia Belgian oikeusviranomaisia arvioimaan edellytykset, joilla Belgian rikoslain 245 §:ssä tarkoitettuihin eturistiriitoihin perustuvia rikossyytteitä nostetaan. Tämän konsultaation tuloksena UCLAF katsoi, ettei tarkastelun kohteena olevia tekoja ilmeisesti määriteltäisi rikokseksi Belgian oikeuden mukaan. - Brysselin syyttäjävirastolle lähetetty, 13. joulukuuta 1999 päivätty asian vireillepanoa koskeva kirjelmä sisälsi toisaalta nimenomaisen viittauksen tähän konsultaatioon ja toisaalta, liitteiden osalta, asianmukaiset tiedot. Asiasta annettiin tieto Euroopan petostentorjuntaviraston (OLAF) valvontakomitealle. Näin ollen komissio ei katso aiheelliseksi vastata kysymyksiin, jotka perustuvat toisenlaiseen analyysiin. Komissio tutkii yhteisön oikeuden ja sovellettavan kansallisen oikeuden perusteella, voidaanko 13. joulukuuta 1999 päivätystä kirjelmästä luovuttaa kopio parlamentille ja, jos voidaan, millä menettelyllä.